Dianas tidligere sekretær om «Kate-Gate»: – Litt av en historie
Prinsesse Kates sykmelding og den ferske bildeflausen får til og med prinsesse Dianas tidligere samarbeidspartner til å heve på øyenbrynene. Kong Charles (75) er delvis sykmeldt og får kreftbehandling. Og prinsesse Kate (42) er sykmeldt etter en mageoperasjon, og har ikke vist seg offentlig siden jul. Hva slags helseproblemer prinsessen sliter med, er ikke opplyst. Men det gjorde ikke spekulasjonene mindre da hun tidligere denne uken gikk ut på Instagram og innrømmet å ha redigert bildet hun la ut søndag – som viste henne og barna. Britiske medier har døpt ståheien «Kate-Gate». CNN har nå fått kongehus – ekspert Patrick Jephson (70) i tale. Og han er skeptisk til det som utspiller seg.  – Ut av kontroll Irskfødte Jephson var prinsesse Dianas private sekretær og stabssjef fra 1988 til 1996 – året før hun døde. – Selv i kongelig sammenheng, er dette i ferd med å bli litt av en historie, sier han om det han nå er vitne til. Jephson, tidligere journalist, mener det utspiller seg på to nivåer. – På overflaten er det en familie med to markante medlemmer, som begge er rammet av sykdom. Det er i seg selv ikke så merkelig – annet enn at det er bekymringsfullt, sier Jephson og peker på at kongen og prinsessen «jo har konstitusjonelle forpliktelser». – Men hva dette også forteller oss, er at en historie som dette kan komme ut av kontroll – hvis man da ikke er veldig heldig. Den kan eskalere til å bli en krise med tanke på troverdigheten. Jephson sier til CNN at siden monarkiet har som oppgave å sørge for stabilitet og trygghet i en utrygg verden, så er det med rette man nå kan bruke ordet «krise». «Som mange amatørfotografer, eksperimenterer jeg med redigering. Jeg vil beklage for at jeg har skapt forvirringer rundt familiebildet vi delte i går», innrømmet Kate på InstaStory mandag. Da hadde store bilde- og nyhetsbyråer rukket å trekke tilbake bildet fordi de innså at det var manipulert. Jephson sier at kilder i Buckingham Palace mener dette er en glipp man kan forvente. – Og det kan være noe sannhet i det, men det er ikke en unnskyldning som funker mer enn én gang, mener han. Som Dianas sekretær måtte Jephson selv drive krisehåndtering mange ganger. På spørsmål om hva han mener kongehuset burde gjort annerledes denne gangen, svarer han: – Man må fortelle sannheten, så mye av den som man kan. Det gjelder i alle kriser, sier Jephson. Jephson mener at det på grunn av kongehusets taushet har oppstått «et informasjonsvakuum». – Og fra et medieperspektiv er et informasjonsvakuum, særlig i dag, noe som raskt blir fylt opp av sosiale medier. Ubehagelige og bekymringsfulle rykter spres, og særlig om Catherine, sier Jephson. Catherine er prinsesse Kates opprinnelige navn, og det hun selv ofte bruker. Jephson mener for øvrig at det er spesielt at kongehuset ikke har gått ut med hvilken type kreft kong Charles har. – Forestill deg at det hadde vært snakk om den amerikanske presidenten – at man gikk ut og sa at han hadde kreft, men ikke ville si hva slags. 70-åringen mener i tillegg at prins William (41) burde vært mer åpen om situasjonen rundt sin kone. – Det vi ser her er at Slottet har mistet kontrollen over narrativet. I stedet for å komme med beroligende informasjon om kongen og prinsessen, som folket har mye kjærlighet for, har vi hverken hørt eller sett noe fra prinsesse Catherine. Bortsett fra dette bekymringsfulle bildet, da. Prinsesse Kate er ifølge britiske avisundersøkelser den aller mest populære kongehus-medlemmet. I hvert fall har hun væt det frem til nå. Jephson sier til CNN at det er for tidlig å si noe om situasjonen nå vil føre til at britene skifter syn.  – Men når bildet som ble lagt ut søndag, viste seg å være manipulert, så er det ikke troverdig. Det som skulle være gode nyheter om at prinsessen var på bedringens vei, er altså ikke til å stole på, mener kongehuseksperten.
Kongehusekspert Patrick Jephson (70) er skeptisk til det britiske Slottets håndtering og taushet rundt sykdom og bildefiksing Jephson var tidligere privat sekretær og stabssjef for prinsesse Diana Kate (42) har vært sykmeldt siden januar etter en mageoperasjon Kong Charles (75) får kreftbehandling, men type kreft er ikke opplyst Prinsesse Kate innrømmet nylig fotoredigering av et familiebilde på Instagram Jephson råder kongehuset til å gi mer informasjon og fortelle så mye av sannheten som mulig